钦定古今图书集成/明伦汇编/氏族典/第055卷 > 《廖用贤尚友录》 > 徐晃
## 钦定古今图书集成/明伦汇编/氏族典/第055卷 > 《廖用贤尚友录》 > 徐晃

按《魏志徐晃传》：“晃字公明，河东杨人也。为郡吏，从车
骑将军杨奉讨贼有功，拜骑都尉。李郭乱长安，晃说
奉令与天子还洛阳，奉从其计，天子封晃都亭侯。及
至洛阳，晃说奉令归太祖。太祖授晃兵，拜裨将军。从
征吕布，破刘备。又从破颜良、文丑，拜偏将军。功多，封
都亭侯。从征蹋顿，拜横野将军。从征张鲁，迁平寇将”
军。文帝即王位，以晃为右将军，进封逯乡侯。及践祚，
进封杨侯，徙封阳平侯。明帝即位，增邑二百，并前三
千一百户。性俭约畏慎，将军常远斥候，先为不可胜
然后战，以功自效，终不广交援。太和元年薨，谥曰壮
侯。子盖嗣。盖薨，子霸嗣。明帝分晃户封晃子孙二人
列侯。